2016111811970 | Farkas Flórián: valóban vannak vitatott pályázatok | Belföld
Farkas Flórián: valóban vannak vitatott pályázatok
A roma politikus hozzátette: valóban vannak tisztázandó kérdések és vitatott pályázatok, de ezeket nem a sajtóban, hanem a vizsgálatok során lehet feltárni és megnyugtató módon rendezni.
"Egy-egy vitás kérdéssel többéves, komoly szakmai munka társadalmi megítélését akarják romba dönteni" - fogalmazott, hozzáfűzve, hogy ehhez személyesen nem asszisztál.
"Az a dolgom, hogy a cigányság felzárkóztatását segítsem, ez pedig sajtószereplésekkel még senkinek sem sikerült" - mondta.
Emellett az OLAF még egy programot vizsgált, azonban elmarasztaló megállapítást egyik esetében sem tett - mutatott rá a roma politikus. Mint mondta, két, vitatott pályázati programról van szó, miközben a többtucatnyi sikeresről senki nem beszél.
Farkas Flórián úgy véli: hosszú évek folyamatos építkező munkájával sikerült hatékony és valós eredményeket produkáló roma felzárkóztatási programot felépíteniük.
A kormány és az ORÖ közötti, 2011-es megállapodást követően Magyarország Európa legerőteljesebb szakmai, tudományos kutatási alapokon nyugvó és tényekre épülő felzárkózást segítő programját hajtja végre - mondta.
A program keretében 2011 és 2015 között 100 ezer fő foglalkoztatását vállalták, de közel 354 ezer fő foglalkoztatására került sor, a szociális, oktatási és gyermekjóléti programokba mintegy 450 ezer főt vontak be, olyan támogatási láncot alakítottak ki, amely a születéstől az egyetemi évekig segítséget biztosít a leginkább rászorulóknak.
A Magyar Nemzeti Társadalmi Felzárkóztatási Stratégia középpontjában a foglalkoztathatóság javítása áll - részletezte a politikus, majd kifejtette: a roma népesség a magyar társadalom legalacsonyabb képzettségű és legszegényebb rétege.
Ez egy ördögi kör, hiszen a foglalkoztathatóság legnagyobb gátja az alacsony iskolai végzettség és a munkaerő-piacon hasznosítható szakértelem hiánya - tette hozzá.